[{"text_idx": "#000000", "text": "Maailmaparandajatele meeldivad kohad, kuhu nad saavad oma maailmaparanduslikke ideid ja mo\u0303tteid kirja panna, kurta oma rasket elu ja vo\u0303ibolla isegi midagi asjalikku o\u0308elda... Ei seda siiski mitte. Pigem ohtralt kirjanduslikke liialdusi ja kunstilisi ilustusi\n(muide, ko\u0303ik kirjavead on taotluslikud)"}, {"text_idx": "#000001", "text": "Mida toob aasta 2021? See ku\u0308simus on paljude meeltes. A\u0308rge muretsege. Ma kohe u\u0308tlen."}, {"text_idx": "#000002", "text": "Meie peres on alati vana-aasta o\u0303htul o\u0303nneloose tehtud. No et ikka teaks, mis sind ees ootab. Tavaliselt lubati rikkust ja puhkust palmisaarel, aga mida pole seda pole. Sel aastal koostas o\u0303nneloosid To\u0303ruke. Tahate ka teada, mis teid ees ootab. No mo\u0303elge va\u0308lja u\u0308ks arv u\u0308hest ku\u0308mneni."}, {"text_idx": "#000003", "text": "Pidage meeles, see ma\u0308a\u0308rab teie tuleviku."}, {"text_idx": "#000004", "text": "Nii. Nu\u0308u\u0308d visualiseerige se arv oma peas."}, {"text_idx": "#000005", "text": "Veel parem, kirjutage see paberile."}, {"text_idx": "#000007", "text": "Siin need on. Illustreeritud ja puha, et iga loll ikka aru saaks, mis ees ootab."}, {"text_idx": "#000008", "text": "Nagu na\u0308ete, oleks vo\u0303inud veel hullemini minna."}, {"text_idx": "#000009", "text": "Igatahes imelist uut aastat teile. Tulgu see eelmisest palju parem!"}, {"text_idx": "#000010", "text": "P.S. Andke teada, millise loosi to\u0303mbasite. Ma isiklikult sain esimese. Pa\u0308ris hirmutav. Pole enne sellist tuju tekkinud ja nu\u0308u\u0308d siis.... See saab olla vaid koroona ko\u0303rvalmo\u0303ju."}, {"text_idx": "#000011", "text": "No see 2020 on olnud u\u0308ks eriskummaline aasta. Mo\u0303tlesin siin, et mil moel see kokku vo\u0303tta. U\u0308htegi vaimukat mo\u0303tet ei tulnud. Ku\u0308sige midagi! Udutan siis niisama natuke."}, {"text_idx": "#000012", "text": "Eks see 2020 ja\u0308a\u0308b meelde eelko\u0303ige koroonaaastana. Ma\u0308rtsis la\u0308ks asi suure hooga ka\u0308ima. Ko\u0303ik saarlased so\u0303ltumata sellest, kas nad olid vo\u0303rkpallifa\u0308nnid vo\u0303i mitte kuulutati ohtlikeks ja neist tuli va\u0308hemalt kahe kilomeetri kaugusele hoida. Igaks juhuks (saarlaste kaitseks) pandi saared lukku. Su\u0308gisel kui Koroona hakkas mo\u0308llama suuremates linnades ei pidanud keegi enam vajalikuks saarlasi kaitsta. Hoopis tulid siia heasse ja rahulikku koroonavabasse kohta juubeleid ja muid pidusid pidama."}, {"text_idx": "#000013", "text": "Kevad oli raske. Ma ei ma\u0308leta, et ma oleks enne nii palju vingunud. Mu vaesed blogilugejad said ilmselt lausa vingumu\u0308rgituse. Ometigi oli ju hariv ja mitmeku\u0308lgne aeg. Sai proovitud nii o\u0303petaja, koka kui koristaja ametit. Ma pole ju kunagi u\u0308hekski neist saada tahtnud, aga na\u0308e, nu\u0308u\u0308d andis elu vo\u0303imaluse ameteid katsetada. To\u0303si, ma endiselt ei taha u\u0308hekski neist saada. Kui ma oma frustratsiooni u\u0308hele so\u0303brale kurtsin teatas ta, et aga lapsi sa ju ometi tahtsid saada? Siis oleks pidanud sellele varem mo\u0303tlema - mis see lapsevanema to\u0308o\u0308 muud on kui o\u0303petaja, kokk, koristaja. Lisaks veel psu\u0308hholoog, autojuht, sekreta\u0308r-asjaajaja."}, {"text_idx": "#000014", "text": "Suurim koroonapauk tuli muidugi nu\u0308u\u0308d aasta lo\u0303pus. Ta\u0308na helistas mulle terviseameti robot ja soovitas lahkesti kaks na\u0308dalat kodus istuda. Mps sai 4 ko\u0303net ja oma 12 so\u0303numit. Iga lapse kohta eraldi ja mitmes keeles. Nagu oligi karta, toimus jo\u0303ulude ajal suur aktsioon - kanname koroona u\u0308le eesti laiali. No et see positiivsuse sa\u0308de jo\u0303uaks viimsessegi metsatalusse. Meieni jo\u0303udis. Eks me na\u0308e, kas ka\u0308is vaid korra ku\u0308las vo\u0303i oli mahti ka kanda kinnitada."}, {"text_idx": "#000015", "text": "Aga kuulge, selles aastas pidi olema ju veel midagi peale koroona. Oligi. Tooksin va\u0308lja na\u0308iteks oma vana armastuse - kirjavahetuse pidamise - elule puhumise. Ta\u0308nu koroonale muidugi ja\u0308lle. Nii tore oli kirju saada ja ise kirjutada. Kirjavahetus oli lausa nii tihe, et postiljon ei viitsinud enam postkasti kaant pidevalt kergitada, vaid va\u0308a\u0308nas selle ku\u0308ljest. Selle aasta projekt - teha uus postkast."}, {"text_idx": "#000016", "text": "Joonistanud ja maalinud olen palju. See sai ko\u0303ik alguse koroonast - no kunstimuuseum kutsus u\u0308les koroona ajal kodust vaikelu maalima, millest kujunes va\u0308lja meie suur projekt. Selle ka\u0308igus sai lausa Sooda raamat valmis nikerdatud. Loendamatutest linnukestest ra\u0308a\u0308kimata."}, {"text_idx": "#000017", "text": "U\u0308ks maja sai ehitatud. Hetkel on seal na\u0308ha ko\u0303ik minu maalid, mis koduseintel kohta pole leidnud. Pa\u0308kapikud tahtsid majja sisse kolida, u\u0308tlesid, et see sobiks neile ha\u0308sti."}, {"text_idx": "#000018", "text": "Va\u0308ga palju muusikat on olnud. Ise laulan a\u0308a\u0308-a\u0308a\u0308, aga lapsed... Lapsed on mul andekad. Ta\u0308ps esines tulemuslikult kohalikul laste lauluvo\u0303istlusel. To\u0303ruke ma\u0308ngib akordionit juba nagu vana mees (kes on ku\u0308ll alles hiljuti hakanud pilli ma\u0308ngima) ja Tirts esitab klaveril avangardistlikke teoseid."}, {"text_idx": "#000019", "text": "Ko\u0303ige suurema muutuse ongi teinud tirts. Va\u0308ikesest va\u0308a\u0308ksuvast no\u0308psist on saanud paras ahvipa\u0308rdik, kes ronib igale poole ja ta\u0308nitab emmega. Vahel viskab nalja ka."}, {"text_idx": "#000020", "text": "Reisimist sel aastal eriti polnud. Korra ka\u0308isime Hiiumaal, see oli va\u0308ga tore puhkus koos so\u0303pradega. kordaks iga kell! Muidu olen aga tiirutanud kahe kilomeetri raadiuses oma kodust. Va\u0308ga palju on ka\u0308rutatud. Mu sammulugeja la\u0308ks selle peale isegi lolliks. Ta\u0308na na\u0308iteks tegin oma 2 km pikkuse ringi peale va\u0308idetavalt ainult ligi 1000 sammu. Ma ei teadnudki, et mul niiiii pikad jalad on..."}, {"text_idx": "#000021", "text": "To\u0308o\u0308l ma pole ka\u0308inud ja o\u0303ppinud pole ma ka midagi uut!"}, {"text_idx": "#000022", "text": "Hehh, tuli nu\u0308u\u0308d selline kaootiline postitus. Aga hakkan lo\u0303petama. Aasta saab ka varsti la\u0308bi."}, {"text_idx": "#000023", "text": "Soovin teile, et aasta vahetuks to\u0303rgeteta ja uus aasta tuleks lihtsalt imeline!"}, {"text_idx": "#000024", "text": "Millisele lapsele ei meeldiks kiikumine? Ko\u0303igile meeldib. Isegi minule meeldis, kui ma olin va\u0308ike. Nu\u0308u\u0308d muidugi la\u0308heb su\u0308da pahaks juba ainuu\u0308ksi sellele mo\u0303eldes. Isegi kiiku vaadates hakkab sees keerama. Aga omal ajal la\u0308ksin naaberhoovi plikadega kiigu pa\u0308rast peaaegu kaklema. Vo\u0303i va\u0308hemalt sai suurt so\u0303naso\u0303da peetud sel teemal."}, {"text_idx": "#000025", "text": "Igatahes nu\u0308u\u0308d olen ma u\u0308ht to\u0303elist kiigupo\u0303lgurit kohanud. Ja seda omaenese laste hulgas! Mina na\u0308gin vaeva, va\u0308rvisin, o\u0303mblesin, tikkisin ja tegin isegi natuke puuto\u0308o\u0308d, et Tirts saaks endale mo\u0303nusa ja ilusa kiige, kus pa\u0308evade kaupa loksuda, aga mida teeb see ta\u0308namatu plika? Ta keeldub kiiges olemast! Hakkab kisama, nagu ma oleks teda ko\u0303rvupidi kiigutanud."}, {"text_idx": "#000027", "text": "Mulle meeldivad jo\u0303ulud. On alati meeldinud. Ja mulle meeldib kingitusi teha. Just nimelt teha, mitte poest osta. Kuigi ka sellel on oma vo\u0303lu. Juhul kui on na\u0308gemus, mis kingisaajat ro\u0303o\u0303mustada vo\u0303iks. Pa\u0308ris ko\u0303ike ma ju ise teha ei oska. Tegelikult ei oska ma pa\u0308ris paljusid asju, aga ma pole sellest end kunagi ha\u0308irida lasknud."}, {"text_idx": "#000028", "text": "Nu\u0308u\u0308d on jo\u0303ulud la\u0308bi ja saab lo\u0303puks ra\u0308a\u0308kida ka\u0308sito\u0308o\u0308projektidest, kartmata mo\u0303nd u\u0308llatust rikkuda."}, {"text_idx": "#000029", "text": "Esiteks maalisin ma lastele linnuso\u0308o\u0308gimajakesed. Nendega juhtus ku\u0308ll selline lugu, et need ei kuivanud o\u0303igeks pa\u0308evaks a\u0308ra, nii et ja\u0308tsin need veel kuuse alla tahenema. Nii leidsidki lapsed need 1. jo\u0303ulupu\u0308ha o\u0303htul. Isegi salmi ei pidanud nende eest lugema. Kuigi salmid olid sel aastal ka erakordselt tugevad. Oli va\u0308ga palju omaloomingut. Nii Ta\u0308ps kui To\u0303ruke esitasid oma luuletused. Mpsil oli lausa mitu luuletust Tirtsu eest ja korralik poeem enda kingi lunastamiseks. Va\u0308ga ajakohane sealjuures. To\u0303ruke esitas ka omaloomingut akordionil. Ainult mina ei saanud esimeseks jo\u0303ulupeoks oma laenatud salmi pa\u0308he ja pidin pisut piinlikust tundma. Paki sain ikka."}, {"text_idx": "#000030", "text": "Emale kinkisin ma pintslimapi. Ikka selleks, et pintslid poleks pilla-palla vaid kenasti koos. Ise tegin. Minu arust tuli pa\u0308ris a\u0308ge."}, {"text_idx": "#000031", "text": "Tirtsu tarbeks tuunisin u\u0308he vana pulkadega kiige. Miu ettekujutustes oli see muidugi oluliselt ilusam, aga ehk ei mo\u0303juta visuaalne ku\u0308lg kiikumisomadusi."}, {"text_idx": "#000032", "text": "Pooltele sugulastele kinkisin viimase aja moeartikli - korduvkasutatavad maskid. Ise \"tikkisin\" pildid peale ja puha. Need ju ta\u0308napa\u0308eva popimad aksessuaarid."}, {"text_idx": "#000033", "text": "Ja valdav osa minu so\u0303pradest ja sugulastest sai kingituseks u\u0308he jo\u0303ulukuulikese. Arvamusliidrid jo\u0303ulukaunistuste vallas va\u0308itsid, et linnumotiiv on ta\u0308navuaastal eriti trendikas. No egas midagi, to\u0303mbasin selga aga oma vana hea \"no birds\" sa\u0308rgi ja u\u0308ritasin seda trendi ja\u0308rgida. Koostasin va\u0308ikese lindude va\u0308lima\u0308a\u0308raja. Valisin ma\u0308a\u0308rajasse linnud, keda vo\u0303ib talvel Eestis kohata. Paar tu\u0308kki on ku\u0308ll sellised, kellest vo\u0303ib kohata vaid u\u0308ksikuid eksemplare soojemal talvel."}, {"text_idx": "#000034", "text": "Tahtsin parimat, aga jah...Va\u0308lja tuli pisike linnueksitaja. See ta\u0308hendab, et kui sa selle ja\u0308rgi kedagi ma\u0308a\u0308rama hakkad, siis vo\u0303id kindel olla, et satud kiiresti rappa. Selgus, et kera peale maalimine on kunst omaette."}, {"text_idx": "#000035", "text": "Siit ka va\u0308ike u\u0308leskutse, kes suudab a\u0308ra ma\u0308a\u0308rata, mis linde ma u\u0308ritasin maalida? Parimale ornitoloogiahuvilisele auhinnaks kro\u0303psik. U\u0308lesanne on raske. Linnukeste hulka on eksinud ka u\u0308ks laanenirk, nagu Mps kommenteeris vihjeks vo\u0303in o\u0308elda, et ei pingviine ega kanaarilinde seal pole. Isegi kui juuresolevalt pildilt vo\u0303ib vastupidine mulje ja\u0308a\u0308da."}, {"text_idx": "#000036", "text": "3. mingi kakk (aga milline)"}, {"text_idx": "#000037", "text": "4. pekitihane (va\u0308hemtuntud ka rasvatihase nime all"}, {"text_idx": "#000038", "text": "13. mingi kull (aga milline?)"}, {"text_idx": "#000039", "text": "Just nii olen ma juba mitu korda lugenud telefoni ekraanilt. Loomulikult on seal tegelikult kirjas saadaval, mitte salakaval. Aga a\u0308kki on salakaval ka. Igatahes pole seal so\u0303nagi uuenduse iseloomust, mis on iseenesest taunimisva\u0308a\u0308rne. Oleks ju tore teada, millise karakteriga uuendust pakutakse. Salakavalat ma ei vo\u0303taks, aga lahke ja so\u0303braliku ning hea huumorisoonega vo\u0303taks ku\u0308ll."}, {"text_idx": "#000040", "text": "Ta\u0308na saime koolist koroonapakikesed - no need toidupakid, mis lastele ettena\u0308htud koolilo\u0303unate eest jagatakse. No seal oli head ja paremat ku\u0308ll. Vorsti, juustu, makarone, mannat, kaerahelbeid, jogurtit, kro\u0303binaid, piparkooke ja glo\u0308gi. Mo\u0303nedel olla isegi hapukoort olnud. Aga u\u0308he asja olid nad ikkagi unustanud panna - veinipudeli lapsevanematele. Ometi ma ra\u0308a\u0308kisin ju sellest puuduja\u0308a\u0308gist korduvalt vallamajas. Ilmselgelt oleks pidanud hoopis toiduabipaki peakomplekteerijaga ra\u0308a\u0308kima."}, {"text_idx": "#000041", "text": "Ta\u0308na tundsin ku\u0308ll, et la\u0308heks parema meelega vabatahtlikuna toidupakkide koostajaks kui keegi ainult tuleks ja lapsed to\u0308o\u0308le (loe koduseid u\u0308lesandeid tegema) paneks. Ta\u0308ps oli isegi koosto\u0308o\u0308aldis, aga To\u0303ruke - oma o\u0303ueu\u0308lesandeid jo\u0303udis ta tegema alles siis kui va\u0308ljas oli kottpime. Ja sellele eelnes tundide kaupa minupoolset utsitamist. Proovisin ku\u0308ll keelitamise-meelitamise kui riidlemise ja a\u0308hvardamisega. No mitte miski ei toiminud. Ja mitte, et u\u0308hegi u\u0308lesande tegemine oleks tema jaoks raske. Ta lihtsalt ei viitsinud pihta hakata."}, {"text_idx": "#000042", "text": "Homme veel vastu pidada ja siis algab koolivaheaeg...Muide, kahtlustan, et eelmisel aastal sokutas keegi meile Tahma-Toomase ukse taha ja seal see passib senini. Kuidas on vo\u0303imalik, et u\u0308ks inimene peab kogu aeg nii palju koristama!"}, {"text_idx": "#000043", "text": "Lo\u0303puks on olemas lahendus su\u0308gistalvisele kaaluto\u0303usule!"}, {"text_idx": "#000044", "text": "Teate, ma nuputasin lo\u0303puks va\u0308lja, miks paljud inimesed su\u0308gistalvisel perioodil kaalus juurde vo\u0303tavad ja mul on pakkuda va\u0308lja ka lahendus selle vastu!"}, {"text_idx": "#000045", "text": "Tavaliselt ra\u0308a\u0308gitakse ikka naha alla talvevarude kogumisest. No et see ku\u0308lm ja ko\u0303le talv u\u0308le elada. Rasvakiht varustab ju rasketel aegadel nii ha\u0308davajaliku energiaga kui pakub kaitset ku\u0308lma eest."}, {"text_idx": "#000046", "text": "Jah, ennemuistsetel korilusaegadel oli to\u0303esti vo\u0303ibolla talvel raskem toitu leida ja oli varusid vaja, aga ta\u0308napa\u0308eval on supermarketid aastaringselt head paremat ta\u0308is. Alustades kohalikust toorainest ja lo\u0303petades eksootiliste ho\u0303rgutistega. Eriti ku\u0308lm pole viimasel ajal samuti olnud. Lisaks pole vaja enam mammutit ka\u0308tte saada, et endale soe aluspesu hankida."}, {"text_idx": "#000047", "text": "Seega, mis siis ikkagi on su\u0308gisese liigso\u0308o\u0308mise po\u0303hjuseks? O\u0303ige vastus on valgus. Vo\u0303i o\u0303igemini selle puudumine. No kui pa\u0308evas on vaid mo\u0303ned tunnid valget aega, kusjuures valge pole ka eriti valge, vaid pigem sellise kevadise linnata\u0308nava lumehunniku karva, siis pole ime, et inimloomus u\u0308ritab leida asendusi. Kas teate kohta kus on alati valge?"}, {"text_idx": "#000048", "text": "O\u0303ige vastus on loomulikult ku\u0308lmkapp! Teed ukse lahti ja juba tulvabki sinu poole mo\u0303nus valguspahvak kui so\u0303o\u0303m suve (mis siis, et temperatuur jahe, aga eks ole meil ku\u0308lmasid suveilmasid ka. Na\u0308iteks jaanipa\u0308eviti)."}, {"text_idx": "#000049", "text": "No aga kui ku\u0308lmkapi uks juba lahti, siis hakkab ikka silma u\u0308ht-teist so\u0308o\u0308davat, mille ro\u0303o\u0303muga nahka pistaks. Ja ko\u0303ik kordub veidikese aja pa\u0308rast. Asi pole na\u0308ljas vaid valguseigatsuses."}, {"text_idx": "#000050", "text": "Ja mis oleks lahenduseks? Keerake ku\u0308lmikust pirn va\u0308lja!"}, {"text_idx": "#000052", "text": "Miks ma oma va\u0308ikest peakest aga u\u0308ldse selliste probleemidega\nvaevan? Asi on meie kassis. Tal lo\u0308o\u0308vad need geenid eriti tugevalt va\u0308lja. See\npole harv juhus kui ma lapsevankriga jalutades tal nibin nabin u\u0308le saba so\u0303idan.\nNo passib teine tee a\u0308a\u0308res rohus ja kui na\u0308eb mind la\u0308henemas, siis viimasel hetkel\ntormab vankri eest la\u0308bi ja seeja\u0308rel kribinal-krabinal puu otsa. Ja nii u\u0308le"}, {"text_idx": "#000053", "text": "Nonii, ta\u0308na oli siis see pa\u0308ev, mil mul tuli lahendada vo\u0303rrand, mis sisaldas u\u0308heaegselt esimese- ja teise klassi o\u0303pilaste videotunde, ainult u\u0308ht to\u0308o\u0308tava mikrofoniga arvutit ja beebit, kellel oli samal ajal uneaeg (ja kes teadupa\u0308rast uinub ainult liikuvas vankris)."}, {"text_idx": "#000054", "text": "No u\u0308tleme, et lahendasin u\u0308lesande hindele 3+ ja seda ainult ta\u0308nu sellele, et Mps taipas endale puhkuse vo\u0303tta (isegi kui ta pole puhkuse mo\u0303ttest ha\u0308sti aru saanud - on teine terve hommiku to\u0308o\u0308asju teinud) ja ma sain ta titega o\u0303ue saata."}, {"text_idx": "#000055", "text": "Lapsed on tublid olnud. To\u0303ruke, kes kevadel veebitundide peale rikki la\u0308ks, on usinalt kaasa to\u0308o\u0308tanud ja ainult korra tuli va\u0308ike meeleheitehetkeke. No ja Ta\u0308ps ei lasknud end tehnilistest probleemidest u\u0308ldse eksitada ja oli sama muretu kui linnuke oksal."}, {"text_idx": "#000056", "text": "Linnukestest ra\u0308a\u0308kides. Maalisin siin u\u0308kspa\u0308ev tite uneajal u\u0308ht linnukest oksal, aga ja\u0308i pooleli. Ma panin oma peenikese pintsli kindlasse kohta, et see hiljem kerge vaevaga ka\u0308tte saada, aga kindel koht la\u0308ks kaduma. Nu\u0308u\u0308d pean ta\u0308ppisto\u0308o\u0308d tegema hulga ja\u0308medama pintsliga. See on nagu maalrirulliga Mona Lisat teha..."}, {"text_idx": "#000057", "text": "Jo\u0303uluvana palun too mulle pintsel nr 1. Vo\u0303i siis piilurpa\u0308kapikud. Niikuinii luurasite. O\u0308elge, kus see kindel koht asub!"}, {"text_idx": "#000058", "text": "Ta\u0308na ootas mind pakiautomaadis kobakas pakk - saabusid tru\u0308kisoojad raamatud. Olin pa\u0308ris po\u0303nevil, et kuidas siis va\u0308lja kukkus. Kui nu\u0308u\u0308d aus olla, siis olen pettunud. Ma juba viimati kartsin, et piltide arvutisse saamise ka\u0308igus la\u0308ksid pooled va\u0308rvid kaduma. Noh. Va\u0308ljatru\u0308ki ka\u0308igus kadusid u\u0308leja\u0308a\u0308nud ka nii et ja\u0308rgi ja\u0308i vaid pruun. Vo\u0303i peaaegu. Igatahes na\u0308evad pildid va\u0308lja nagu oleks need jo\u0303upaberile joonistatud. Teisest ku\u0308ljest. Kogu raamat on selline, nii et vo\u0303ib ja\u0308a\u0308da mulje nagu olekski kunstnik sellise su\u0308nge ja su\u0308giseselt masendava stiiliga (mis siis et tegelikult on originaalpildid va\u0308rvikirkad ja helged)."}, {"text_idx": "#000059", "text": "Samas on see ikka pa\u0308ris raamatu moodi. Mis siis et tegelikult puhas petukaup. Pelgalt raamatu imitatsioon. Aga a\u0308kki, u\u0308hel ilusal pa\u0308eval, saab mo\u0303ni minu pildiraamat ka pa\u0308riselt raamatuks."}, {"text_idx": "#000060", "text": "Lapsed olid muidugi rahul. Ta\u0308ps, kes pole suurem asi raamatuso\u0303ber, lubas seda kohe lugema hakata. Siis kui koolis on vaja mo\u0303nd loetud raamatut tutvustada, saab ta selle vo\u0303tta ja o\u0308elda, et autor on Pille, kes on muuhulgas tema ema."}, {"text_idx": "#000061", "text": "To\u0303ruke luges raamatu u\u0308he hingeto\u0303mbega (ja va\u0308ga ilmekalt) ette ja leidis kohe ka kirjavea. Oleks pidanud toimetamise hoopis talle usaldama."}, {"text_idx": "#000062", "text": "Und Moral der Geschichte? No kui ikka midagi po\u0303lve otsas o\u0303hinapo\u0303hiselt nokitseda, siis na\u0308ebki tulemus va\u0308lja nagu oleks see po\u0303lve otsas o\u0303hinapo\u0303hiselt nokitsetud."}, {"text_idx": "#000064", "text": "Teate seda iidset so\u0303nama\u0308ngu lopsakatest kapsastest ja to\u0308o\u0308o\u0303nnetusest saunaehitusel?"}, {"text_idx": "#000065", "text": "-Kuidas teie pool ka kapsad kasvavad?-Nagu noored kuused.-Siis on ju ha\u0308sti!-Kus siis ha\u0308sti, kits ka\u0308is ja so\u0303i ko\u0303ik a\u0308ra.-No siis on ju halvasti.-Kus ta siis halvasti, lasin kitse maha, sain palju liha!-No siis on ju ha\u0308sti.-Kus ta siis ha\u0308sti, panin liha suitsema, saun po\u0303les maha.-Oi, siis on ju halvasti.-Kus siis halvasti, ehitasin uue sauna!-No siis on ju ha\u0308sti!-Kuis ha\u0308sti, la\u0308ksin viimast palki peale panema, naine ja\u0308i nabapidi** vahele.-No siis on ju halvasti!-Mis seal siis halvasti, vo\u0303tsin uue naise ja\u0308lle.-No siis on ju ha\u0308sti.-Kus ta siis ha\u0308sti? Papp ei tahtnud paari panna.-No siis on ju halvasti.-Kus ta siis halvasti, andsin papile pajata\u0308ie raha, papp pani paari mis partsatas."}, {"text_idx": "#000066", "text": "Vot selle distantso\u0303ppe saagaga on lood olnud natuke samamoodi. Info on tilkunud minuni jupi kaupa erinevatest allikatest ja sellega on kaasnenud palju emotsioone!"}, {"text_idx": "#000067", "text": "Ko\u0303igepealt tuleb uudis, et koolid la\u0308hevad esmaspa\u0308evast kinni!"}, {"text_idx": "#000068", "text": "Eeeeeeeiiiiii, mitte ometi ja\u0308lle koduo\u0303pe. Visake mind vo\u0303i kibuvitsapo\u0303o\u0303sasse, aga mitte koduo\u0303pe. Kevadine piin on liigagi selgelt veel silme ees. Ma pean kiiresti veinitagavarasid ta\u0308iendama..."}, {"text_idx": "#000069", "text": "Seeja\u0308rel ta\u0308psustus, et koolid la\u0308hevadki so\u0303na otseses mo\u0303ttes kinni, mitte distantso\u0303ppele."}, {"text_idx": "#000070", "text": "Huhh, no hea seegi, kuigi ma ei tea, kuidas ma jo\u0303uluettevalmistustega niimoodi salaja u\u0308hele poole saan, aga va\u0308hemalt ei pea pedagoogi ma\u0308ngima. Lapsed ro\u0303o\u0303mustavad kahtlemata. No mo\u0303elge ise, mis na\u0308o te oma kooliajal oleks teinud, kui keset kooliaastat oleks lihtsalt kool kinni pandud. Ro\u0303o\u0303mupidu!"}, {"text_idx": "#000071", "text": "Ja\u0308rgmine ta\u0308iendus. Seda, kas kool la\u0308heb lihtsalt kinni vo\u0303i rakendatakse distantso\u0303pet, otsustab iga kool ise."}, {"text_idx": "#000072", "text": "Teadagi. Siis vo\u0303ib ainult unistada, et meie kool distantso\u0303pet ei vali. Veel veini?"}, {"text_idx": "#000073", "text": "Stenbocki maja andmetel vo\u0303ivad o\u0303ppeasutused ERANDKORRAS kasutada distantso\u0303ppe vormi."}, {"text_idx": "#000074", "text": "Erandkorras ta\u0308hendab ju, et u\u0308ldjuhul pigem mitte? No kui seda na\u0308hakse pigem erandina, siis vast ikka ei tehta kaugo\u0303pet. Lihtsalt jo\u0303ulud algavad varem. Midagigi ilusat sel kummalisel aastal."}, {"text_idx": "#000075", "text": "Haridusminister u\u0308tleb, et distantso\u0303pe on siiski ko\u0303igile koolidele soovituslik."}, {"text_idx": "#000077", "text": "Ta\u0308psustus - soovituslik eelko\u0303ige gu\u0308mnaasiumiastmele ja po\u0303hikoolide lo\u0303puklassidele."}, {"text_idx": "#000078", "text": "Kas to\u0303esti la\u0308heb see karikas minust seekord mo\u0308o\u0308da?"}, {"text_idx": "#000079", "text": "Lapsed tulevad koolist ja ra\u0308a\u0308givad midagi zoomi-tundidest ja e-koolist. Koolist veel ametlikku teadet pole. Ilmselt hoiavad po\u0303nevust viimse hetkeni u\u0308leval."}, {"text_idx": "#000080", "text": "Na\u0308ikse, et see karikas ei la\u0308inud sugugi mo\u0308o\u0308da. Kas valan selle karika kohe veini ta\u0308is?"}, {"text_idx": "#000081", "text": "Liikvel on ko\u0303lakad, et vallavanemad tegid u\u0308hispo\u0308o\u0308rdumise palvega lubada meie u\u0308liva\u0308ikese nakatumisna\u0308itajaga maakonnas ikkagi koolidel normaalselt ja\u0308tkata."}, {"text_idx": "#000082", "text": "Juhhuu! Ei siiski mitte. (Isegi mina pole nii naiivne, et usuks, et valitsus tunnistaks jah, see oli ku\u0308ll pisut u\u0308lereageerimine. Las va\u0308hemalt va\u0308ikesedki, kes ei tohi u\u0308ksi kodus ka olla ja iseseisvalt veel o\u0303ppida ei oska, la\u0308hevad kooli tagasi piirkondades kus ko\u0303ige suurem nakatumise oht on reede o\u0303htul Liiva poes kus on praamide kaupa maskideta mandrikaid ja kohalikud on kevadisest kogemusest va\u0308ga ettevaatlikud***.)"}, {"text_idx": "#000083", "text": "E-kooli tuleb ametlik teadaanne, et esmaspa\u0308evast on ko\u0303igil distantso\u0303pe."}, {"text_idx": "#000084", "text": "Eeeeeiiiiiiii! Nu\u0308u\u0308d on asi ametlik. To\u0303stan klaasikese oma viimaste na\u0308rvirakkude ma\u0308lestuseks."}, {"text_idx": "#000085", "text": "Nu\u0308u\u0308d ja\u0308a\u0308b u\u0308le ja\u0308a\u0308da lootma vaid jo\u0303uluimele."}, {"text_idx": "#000086", "text": "Olgu-olgu. Vo\u0303ibolla jo\u0303uludeni suudan ma ulao\u0303ppega**** hakkama saada. Millegi pa\u0308rast kahtlustan ma aga, et jaanuaris see nali a\u0308ra ei lo\u0303ppe. Selleks ennustuseks pole seapo\u0303rna vajagi. Tuleb lihtsalt faktidele otsa vaadata. Ma muidugi oleksin va\u0308ga o\u0303nnelik, kui mu hiromandivo\u0303imed mind siinkohal alt veaks."}, {"text_idx": "#000087", "text": "Po\u0303nev saab igatahes olema. Tegelt vo\u0303iks ka pikalt veel halada, miks mulle ulao\u0303pe ei meeldi ja milliseid raskusi mul to\u0303ena\u0308oliselt u\u0308letada tuleb, aga hei, sellest ko\u0303igest jo\u0303uan ma veel korduvalt kirjutada. Seega aitab selleks korraks."}, {"text_idx": "#000088", "text": "*** Ja selliste jo\u0303ledate lausete kirjutaja peaks teie arvates oma lastele eesti keelt o\u0303petama?"}, {"text_idx": "#000089", "text": "**** Ulao\u0303pe oli so\u0303nausel va\u0308ljapakutud vaste distantso\u0303ppele. Minu meelest kirjeldab see imeliselt seda, mis kevadel toimus. Lapsed olid ula peal, o\u0303ppimine toimus kuidas juhtus ja kas midagi ku\u0308lge ka ja\u0308i, seda ei tea keegi. Pildi na\u0308ppasin siit. Seal oli teisigi, mis ko\u0303netasid."}, {"text_idx": "#000090", "text": "Valmis! Vo\u0303i midagi sinna kanti"}, {"text_idx": "#000091", "text": "Ma pole nu\u0308u\u0308d ja\u0308lle sada aastat kirjutanud. Just nagu lubasin (ja ma olen ometigi ju so\u0303napidaja). Millega ma siis oma tu\u0308hiseid pa\u0308evi olen sisustanud? No nagu ikka, siis valdava osa pa\u0308evast ma koristan, taksotan, kokkan ja kamandan. Kui juhtub, et ko\u0303ik kolm last kas magavad vo\u0303i on valdav osa neist koolis (ja loodetavalt ei maga), siis olen u\u0308ritanud pa\u0308kapikutseda. Olen oma jo\u0303ulueelsest ajakavast ra\u0308medalt maas. Sellega seoses, kas keegi ei tahaks mu lapsi kolmeks-neljaks pa\u0308evaks enda juurde vo\u0303tta, et ma jo\u0303uaks enam va\u0308hem joone peale oma projektidega?"}, {"text_idx": "#000092", "text": "Ta\u0308na saabus lo\u0303puks (tubli hilinemisega) see pa\u0308ev, kus ma kuulutasin oma selle hooaja suurprojekti lo\u0303ppenuks. Loomulikult annaks seda lihvida ja siluda ja lakkida ja veel lihvida, aga kusagile peab ju piiri to\u0303mbama. Ehk siis valmis minu esimene pa\u0308ris oma lasteraamat (sellega seoses to\u0303mbasin joone alla ka ammu mo\u0308o\u0308dunud illustratsioonidekuule). Seda tehes to\u0303desin taas, et ega ma suurem asi kirjanik pole. Samuti avastasin, et isegi kui ma paberil oma piltidega rahule ja\u0308in, siis arvutisse ei o\u0303nnestunud mul seda saada nii, et ko\u0303ik selle va\u0308rvid ja varjundid alles ja\u0308a\u0308ks. Pa\u0308ris palju la\u0308ks kusagile pikslite vahele kaduma ja no ei oska mina neid pilte nii to\u0308o\u0308delda, et suudaks normaalse va\u0308rvigamma taastada. Lisaks ja\u0308tsid mu ku\u0308ljendamisoskused to\u0303siselt soovida. Siin ma\u0308ngis rolli ka muidugi minu algeline la\u0308henemine nimetatud tegevusele."}, {"text_idx": "#000094", "text": "Nagu aru saate, siis olen u\u0308ks korda armastav inimene. Na\u0308iteks ei suutnud ma taluda seda, et u\u0308le o\u0303ue vedeles ko\u0303ikjal maas lund. Korralagedus. Korjasin selle ko\u0303ik kenasti kokku."}, {"text_idx": "#000095", "text": "Oleks vo\u0303inud vankril rattad alt vo\u0303tta, u\u0308ksteise peale laduda ja olekski lumememm valmis olnud."}, {"text_idx": "#000097", "text": "Kes ma selline siis olen? Hea ku\u0308simus. Ma ku\u0308sin seda endalt ka pidevalt. Siiamaani pole veel suutnud sellele adekvaatset vastust anda. Ja\u0308tkan otsinguid. Kui teada saan, u\u0308tlen teile ka."}, {"text_idx": "#000099", "text": "Lo\u0303puks on olemas lahendus su\u0308gistalvisele kaaluto\u0303us...\nKuidas teie pool ka kapsad kasvavad?\nValmis! Vo\u0303i midagi sinna kanti"}]